13. septembra održano ročište za drugu grup

Dana 13. septembra 2024. godine održano je pripremno ročište za drugu grupu, kome su prethodili podnesci, kako tužioca – Udruženja UMA JAT, tako prvotuženog – Vlade Srbije i drugotuženog – Air Serbia-e. Zastupnik Udruženja je dostavio tražene podatke, JMBG za sve tužioce, ponovio raniju tužbeni zahtev ali i dodao novi, eventualni zahtev: „Ukoliko sud odbije ovaj tužbeni zahtev kao neosnovan punomoćnik tužilaca predlaže da sud usvoji sledeći eventualni zahtev…. da (tuženi) svakom pojedinačnom tužiocu dodele akcije drugotužene koje im po Zakonu pripadaju“.

Zakonski zastupnici i Vlade Srbije i Er Srbije su i u svojim podnescima i na ročištu isticali da je tužba neuredna, da se protive preinačenju tužbe te da je i eventualni tužbeni zahtev neuredan. Zastupnik Vlade je insistirao na tome da tužioci nemaju pravni osnov, niti su dostavili relevantnu dokumentaciju za svoje činjenične navode o privatizaciji Air Serbia-e. Takođe, da ostaje pri prigovoru zastarelosti.

Punomoćnik Er Srbije je, takođe, osporio tužbu i tužbeni zahtev „po osnovu i visini“. Tvrdeći da primarni tužbeni zahtev nije osnovan, zaključio je da „tužioci nemaju pravo na naknadu štete koju potražuju, a posebno ne u iznosima koji su potpuno diskreciono i paušalno obračunati“. Po njemu, potraživanje eventualne naknade štete je zastarelo, protekom roka od tri, odnosno pet godina – jer se prema postavljenom tužbenom zahtevu taj rok se može računati jedino od 10. 08. 2013. godine, koji su tužioci naveli kao dan zaključenja okvirnog ugovora.

Na osnovu navoda tuženih, advokat Udruženja je dodatno predložio da sud ekonomsko-finansijskim veštačenjem izvede dokaz i utvrdi vrednost kapitala Er Srbije u vreme pre privatizacije, iznos vrednosti kapitala koji je trebalo da pripadne zaposlenima i bivšim zaposlenima na dan privatizacije, kao i iznos naknade koji treba da pripadne svakom tužiocu u odnosu na vrednost kapitala koji je postojao na dan privatizacije.

Pripremno ročište je prekinuto a naredno je zakazano za 30. 10. 2024. godine.